ชี้โลกยังเสี่ยงวิกฤตอิหร่านดันน้ำมันพุ่ง
ไออีเอปรับคาดการณ์อุปสงค์น้ำมันโลกเพิ่มเล็กน้อย พร้อมเตือนวิกฤตอิหร่านส่อดันราคาพุ่งอีก
12 พ.ค. 2555

ไออีเอปรับคาดการณ์อุปสงค์น้ำมันโลกเพิ่มเล็กน้อย พร้อมเตือนวิกฤตอิหร่านส่อดันราคาพุ่งอีก
องค์การพลังงานระหว่างประเทศ (ไออีเอ) เปิดเผยรายงานการคาดการณ์ประจำเดือนเมื่อวันที่ 11 พ.ค.ว่า ความต้องการใช้น้ำมันทั่วโลกในปี 2555 จะเพิ่มขึ้นอีกเล็กน้อยราว 0.8 ล้านบาร์เรลต่อวัน มาอยู่ที่วันละ 90 ล้านบาร์เรล โดยความต้องการน้ำมันในประเทศตลาดเกิดใหม่ที่เพิ่มมากขึ้น เช่น จีนและญี่ปุ่น ได้ชดเชยความต้องการน้ำมันในกลุ่มประเทศพัฒนาแล้ว เช่น ในสหรัฐและยุโรป ที่ลดปริมาณลงอย่างมาก
พร้อมกันนี้ ไออีเอ ออกโรงเตือนว่าในช่วงครึ่งปีหลัง โลกอาจต้องเผชิญความเสี่ยงของการขาดแคลนน้ำมันที่จะส่งผลให้ราคาน้ำมันพุ่งสูงขึ้น อันเป็นผลมาจากสถานการณ์ตึงเครียดในอิหร่าน ถึงแม้ว่าในขณะนี้ราคาน้ำมันโลกได้ปรับตัวลดลง เนื่องจากวิกฤตเศรษฐกิจสหรัฐและยุโรปอันย่ำแย่ และปริมาณการผลิตน้ำมันจากกลุ่มโอเปกที่เพิ่มมากขึ้น 
ทั้งนี้ กลุ่มโอเปกได้เพิ่มปริมาณการผลิตน้ำมันเพื่อรองรับความต้องการน้ำมันที่มากขึ้น ในกรณีที่อิหร่านถูกชาติตะวันตกใช้มาตรการคว่ำบาตรไม่ให้ส่งออกน้ำมัน เนื่องจากการพัฒนาโครงการนิวเคลียร์
ล่าสุด ราคาน้ำมันโลกปรับตัวลดลงอย่างต่อเนื่อง หลังได้รับปัจจัยลบจากตัวเลขการค้าจีนที่ขยายตัวลดลง โดยราคาน้ำมันดิบในตลาดสิงคโปร์งวดส่งมอบเดือน มิ.ย. ปรับตัวลดลง 1.23 เหรียญสหรัฐ อยู่ที่ 95.85 เหรียญสหรัฐต่อบาร์เรล ขณะที่ราคาน้ำมันดิบเบรนต์งวดส่งมอบเดือนเดียวกันลดลง 1.03 เหรียญสหรัฐ อยู่ที่ 111.70 เหรียญสหรัฐต่อบาร์เรล